Kaapstad se ‘mees gesoekte skelm’ bly agter traliesYanga Endrey Nyalara (Foto: SAPD) Kaapstad se “mees gesoekte misdadiger” het eindelik in die hof verskyn nadat hy jare lank die polisie ontduik het. Dié sal ook nou vir etlike weke agter tralies bly tot sy volgende hofverskyning. Yanga Endrey Nyalara (30), ook bekend as Bara, se beweerde misdade was so skokkend dat selfs genl. Bheki Cele, minister van polisie, en lt.genl. Thembisile Patekile, Wes-Kaapse polisiekommissaris, Maandag die hofverrigtinge bygewoon het. Nyalara word deur altesaam 31 aanklagte van verskeie misdade in die gesig gestaar. Dit sluit in ses moordsake waar altesame 19 mense hul lewens verloor het. Hy het in die Kaapstadse landdroshof verskyn. Benewens die moordklagtes, staan Nyalara ook tereg op aanklagte van die oortreding van die Wet op die Voorkoming van Georganiseerde Misdaad, poging tot moord, roof, die besit van ongelisensieerde vuurwapens en ammunisie asook dwelmhandel. Die polisie soek al vanaf 2016 na Nyalara vir sy beweerde betrokkenheid by misdade in Khayelitsha en Kaapstad. Nyalara sal nou in polisieaanhouding bly tot sy volgende hofverskyning wat vir 18 Augustus geskeduleer is. Kol. Andrè Traut, polisiewoordvoerder, sê die beskuldigde is verlede week in hegtenis geneem nadat hy met dwelms ter waarde van R90 000 betrap is. Die Wes-Kaapse polisie het vroeër vanjaar ŉ reusebeloning uitgeloof vir inligting wat kan lei tot Nyalara se inhegtenisneming. Owerhede het oorspronklik R50 000 uitgeloof, maar dit later verdubbel na R100 000. Lede van die publiek het skynbaar ŉ hand daarin gehad om die polisie met Nyalara se inhegtenisneming te help, maar dit is nog nie duidelik of iemand die kontantbeloning sal opraap nie. Die polisie het nietemin sy waardering vir die publiek se hulp uitgespreek. “Dankie vir elkeen wat ons bygestaan het om ŉ veiliger omgewing vir gemeenskappe te skep deur genadelose misdadigers van ons strate te verwyder,” het Traut gesê. Cele en Patekile het ook die betrokke beamptes geloof vir hul toewyding in die saak. “Die betrokke SAPD-lede het elke leidraad nagejaag om te verseker dat Nyalara sy dag in die hof kry. Dankie daarvoor.”